P. Kresák, poslanec: (2002-02-12):
Po prvé, samozrejme, nechcem nikoho urážať, ale uvedomme si jednu vec. Miestna verejná správa na miestnej úrovni sa realizuje ako decentralizovaná štátna správa a ako samospráva. To, čo kolega Cuper predložil, to, čo sa zmenilo, to, čo sme zmenili, a to, čo teraz vlastne prezident vrátil, to bolo nič viac a nič menej, iba zabránenie tomu, aby vláda ako orgán moci výkonnej zasahovala do výkonu nielen decentralizovaného modelu štátnej správy na miestnej úrovni, ale aj samosprávy. A to je zásadný problém. Nikto nespochybňuje možnosť vlády ovplyvňovať príp. decentralizovanú štátnu správu, ale zasahovať do samosprávy pokladám aj ja osobne za ústavne neprípustné tým spôsobom, ako je to navrhnuté v tom, čo povedal kolega Cuper. Samozrejme, nemá význam diskutovať o politike alebo ťahať do toho národnostnú kartu. Skúsme byť troška triezvi a realisti. Vieme dobre, že ústavné záruky na kontrolu aj jedného, aj druhého máme v ústave. Je to práve konanie, treba si pozrieť čl. 125. Kompetencie Ústavného súdu zrušovať nariadenia, ktoré vydáva samospráva buď po jednej línii alebo po druhej línii, toto tu je. Je to absolútne legálny a ústavný systém. Všetko iné, najmä čo sa opiera o výkonnú moc a o jej možnosť rozhodovania na základe takých obrovských vágností, ako je národný záujem, ako je záujem iného územného celku či dokonca obce, čo sa vôbec nedá podchytiť, predstavuje potenciálny vážny zdroj nielen vážnych ústavných problémov, ale aj trvalých kompetenčných sporov medzi samosprávou a vládou ako takou. Nuž ak sme to chceli, tak pánboh nám pomáhaj. J. Migaš, predseda NR SR: Reakcia na faktické poznámky – pán poslanec Cuper, nech sa páči. J. Cuper, poslanec: Pán kolega Kresák, Američania, ktorí ťa školili, bojujú za národný záujem všade vo svete. Národný záujem je konkrétnou kategóriou. A odborníci z Rady Európy ti napísali, že je taká kategória a všade sa používa. Je v talianskej ústave, je v poľskej ústave, je v ďalších ústavách demokratických krajín. To je po prvé. Po druhé, centralizovaný štát. V ňom sa moc vyšších územných celkov a obcí odvodzuje od centrálneho štátu. Tak hovorí aj učebnica Teória štátu, brnianska i bratislavská aj všetky iné. Pán kolega Brňák zrejme ťa nesprávne celkom preškolil, lebo chceš tu zaviesť nejaký anglický model, kde naozaj niektorá moc obcí, alebo gro z nej, sa odvodzovala historicky, takže bola pôvodná. Ale na Slovensku sme moc vyšších územných celkov a moc obcí odvodili od centrálnej moci. A centrálna moc sa nemôže vzdať absolútne práva ingerovať prostredníctvom súdu ani v decentralizovanom modeli. Ja som si tie modely preštudoval vo všetkých učebniciach. V každej učebnici sa hovorí, pán kolega Kresák, že vláda má právo prostredníctvom súdnej moci kontrolovať výkon moci vo vyšších územných celkov a v obciach. Iba na Slovensku si chcel zaviesť nejaký hybrid, ktorý jednoducho si nepochopil. Možno je v Anglicku. Ale ani tam sa neuplatňoval, pretože ešte za Margaret Thatcherovej jednoducho vláda v Londýne zrušila samosprávu a nefungovala tam nejakých 10 rokov vôbec nijaká radnica. Vláda riadila priamo mesto Londýn. Takže nehovor o tom, že by sa neuplatňoval model kontroly centrálnej moci. J. Migaš, predseda NR SR: Panie poslankyne, páni poslanci, pýtam sa teraz, kto sa do rozpravy hlási ústne. Pán poslanec Tatár, pán poslanec Cuper a posledný pán spravodajca pán poslanec Kvarda. Traja sa prihlásili do rozpravy. Uzatváram možnosť sa prihlásiť ústne. Zajtra budeme pokračovať v rokovaní o tomto prezidentom vrátenom zákone o 9.00 hodine. Prerušujem rokovanie do zajtra do 9.00 hodiny. (Prerušenie rokovania o 19.03 hodine.)